b'\n_START_ARTICLE_\nHenry Rawlinson (kenraali)\n_START_PARAGRAPH_\nHenry Seymour Rawlinson, paroni Rawlinson of Trent (20. helmikuuta 1864 \xe2\x80\x93 27. maaliskuuta 1925 New Delhi) oli brittil\xc3\xa4inen kenraali, joka palveli komentajana ensimm\xc3\xa4isess\xc3\xa4 maailmansodassa. H\xc3\xa4nen is\xc3\xa4ns\xc3\xa4 oli kuuluisa diplomaatti ja orientalisti Henry Rawlinson._NEWLINE_Rawlinson valmistui jalkav\xc3\xa4en upseeriksi vuonna 1884, osallistui sotaretkiin Burmassa 1886\xe2\x80\x931887 ja Sudanissa 1898 sek\xc3\xa4 buurisotaan 1899\xe2\x80\x931902. H\xc3\xa4n toimi armeijan yleisesikuntakoulun johtajana 1903\xe2\x80\x931906. Vuonna 1909 h\xc3\xa4net ylennettiin kenraalimajuriksi ja 1910\xe2\x80\x931914 h\xc3\xa4n toimi divisioonankomentajana. Maailmansodan puhjettua Rawlinson nimitettiin lokakuussa 1914 Belgiaan sijoitetun nelj\xc3\xa4nnen armeijakunnan komentajaksi. Vuodenvaihteessa 1915\xe2\x80\x931916 h\xc3\xa4net siirrettiin kenraaliluutnantiksi ylennettyn\xc3\xa4 uuden nelj\xc3\xa4nnen armeijan johtoon. Rawlinsonilla ja h\xc3\xa4nen armeijallaan oli keskeinen rooli hein\xc3\xa4kuun ja marraskuun 1916 v\xc3\xa4lill\xc3\xa4 k\xc3\xa4ydyss\xc3\xa4 Sommen taistelussa. Ylip\xc3\xa4\xc3\xa4llikk\xc3\xb6 Douglas Haig oli suunnitellut Sommen hy\xc3\xb6kk\xc3\xa4yksest\xc3\xa4 suurta l\xc3\xa4pimurtoa, mutta se p\xc3\xa4\xc3\xa4ttyi ep\xc3\xa4onnistumiseen. Rawlinsonin ura kuitenkin jatkui, ja seuraavana vuonna h\xc3\xa4net ylennettiin kenraaliksi. Helmi\xe2\x80\x93maaliskuussa 1918 Rawlinson oli Britannian edustajana ymp\xc3\xa4rysvaltojen ylimm\xc3\xa4ss\xc3\xa4 sotaneuvostossa, ja palasi sitten nelj\xc3\xa4nnen armeijan johtoon sodan loppuun saakka. Elokuussa 1918 nelj\xc3\xa4s armeija onnistui murtamaan saksalaisten linjat Saint-Quentinin ja Cambrain v\xc3\xa4lill\xc3\xa4._NEWLINE_Vuonna 1919 Rawlinson aateloitiin ja l\xc3\xa4hetettiin johtamaan Pohjois-Ven\xc3\xa4j\xc3\xa4ll\xc3\xa4 olleita brittijoukkoja, jotka olivat tehneet intervention Ven\xc3\xa4j\xc3\xa4n sis\xc3\xa4llissotaan. Vuodesta 1920 kuolemaansa asti h\xc3\xa4n toimi Intiaan sijoitettujen joukkojen komentajana.'